***Ирон ӕвзаджы ахуырты конспект***

***фыццаг кӕстӕр къорды сабитӕн.***

**Темӕ: Уалдзӕг.**

***Хъомылгӕнӕг: Хæмыцаты М.Т.***

**Нысантӕ:** - Рабӕрӕг кӕнын сабиты зонындзинӕдтӕ афӕдзы афонты тыххӕй; ныффидар кӕнын зонындзинӕдтӕ уалдзӕджы тыххӕй.

- Ныффидар кӕнын ӕмбарынӕдтӕ: «иу-бирӕ», «стыр-гыццыл», хуызтӕ: бур, сырх, цъӕх (ӕрвхуыз), кӕрдӕгхуыз.

- Мыртӕ [цъ], [къ] ӕмӕ дывӕр мыр [вв] сыгъдӕг дзурыныл архайын.

- Рӕзын кӕнын сабиты логикон хъуыдыкӕнынад, сӕ фӕлгӕнӕн, сӕ хъусдард, уӕрӕхдӕр кӕнын сӕ дзырдуат.

- Уалдзыгон ӕрдзы рӕсугъддзинӕдтӕм уарзондзинады ӕнкъарӕнтӕ равзӕрын кӕнын.

**Дзырдтӕ:***уалдзӕг, къаппа-къоппа, сауцъиу, зӕрватыкк, хур, тынтӕ.*

**Ӕрмӕг:**- уӕлдӕфон тымбылджытӕ: сырх ӕмӕ ӕрвхуызтӕ (сӕ иутӕ стыр, иннӕтӕ та – гыццылтӕ);

- ноутбук, экран, проэктор;

- мультимедион нывтӕ: уалдзыгон хъӕд, къаппа-къоппатӕ, бӕлӕстӕ, сауцъиу, зӕрватыкк, хур;

- видеоролик «Ӕрдз райхъал»;

- аудиофыстытӕ «Цъиуты зарын», хъӕлдзӕг мелоди;

- алыхуызон геометрион фигурӕтӕ: зиллаччытӕ, ӕртӕкъуымонтӕ, квадраттӕ.

- бӕласы ныв, йӕ сыфтӕртӕ райсгӕ куыд уой, афтӕ конд;

- змисджын стъӕлттӕ.

**АХУЫРЫ САХАТЫ НЫВӔСТ**

- Уӕ райсом хорз, мӕ хӕлӕрттӕ!

- Зымӕгӕй ардӕм нӕма уыдтӕн хъӕды. Знон ацыдтӕн ӕмӕ йӕ нал бызыдтон. Тынг аивта йӕхи!

- Зӕгъут-ма, ныртӕккӕ ма зымӕг у?

- Уӕдӕ кӕцы у афӕдзы афонтӕй?

- Ӕвӕццӕгӕн, хъӕды дӕр уыцы диссӕгтӕ уалдзӕджы тыххӕй ӕрцыдысты. Мӕн фӕнды, цӕмӕй уыцы рӕсугъддзинӕдтӕ сымах дӕр фенат ӕмӕ уӕ хонын мемӕ балцы. Разы стут? Уӕдӕ уӕд – цӕуӕм! Ӕмӕ, цымӕ, цӕуыл ис ацӕуӕн хъӕдмӕ? *(машинӕйыл, автобусыл…)*

- Раст дзурут. Фӕлӕ махмӕ нӕй нӕдӕр машинӕ, нӕдӕр автобус. Уыдоны ныхмӕ нӕм ис мӕнӕ ацы уӕлдӕфон тымбылджытӕ. Ӕркӕсут-ма сӕм, цыхуызӕн сты? *(сырхытӕ ӕмӕ ӕрвхуызтӕ)*

- Асӕй та цавӕртӕ сты? *(стыртӕ ӕмӕ гыццылтӕ)*

- Стыр тымбылӕг цыхуызӕн у?

- Гыццыл та?

- Уӕдӕ райсӕм фӕйнӕ тымбылӕджы. Чызджытӕ райсӕнт сырх тымбылджытӕ, лӕппутӕ та – ӕрвхуыз тымбылджытӕ. Ӕз дӕр райсдзынӕн мӕхицӕн тымбылӕг.

*(Сабитӕ архайынц)*

- Цӕттӕ стут?

- Мӕнмӕ цал тымбылӕджы ис? *(иу)*

- Сымахмӕ та? *(бирӕ)*

- Уӕдӕ балцмӕ стӕм цӕттӕ ӕмӕ фӕтӕхӕм!

*(Музыкӕмӕ гӕсгӕ цӕуынц кӕрӕдзи фӕдыл зылды. Экраныл фӕзынд видеоролик «Ӕрдз райхъал»)*

- Мӕнӕ ӕрбахӕццӕ стӕм хъӕдмӕ. Ам уӕлдӕф уӕлдай сыгъдӕг у. Арф ма сулӕфут, банкъарут уыцы сыгъдӕг уӕлдӕф. Ӕрдз райхъал зымӕджы фынӕйӕ, бонӕй-бонмӕ рӕсугъддӕр кӕны. Цӕрӕгойтӕ дӕр базмӕлыдысты, раивтой сӕ зымӕгон кӕрцытӕ.

*(Экраныл ног ныв – уалдзыгон хъӕд)*

- Ӕркӕсут-ма, цы уынӕм нӕ алыварс? *(бӕлӕстӕ, кӕрдӕг, дидинджытӕ)*

- Зӕгъут-ма, искуы ма мит уынӕм?

- Цӕуылнӕ, цы фӕци?

- Æмӕ цӕмӕй атади?

*(Экраныл къаппа-къоппаты ныв)*

- Мӕнӕ адон та цы сты?

- Куыд хуыйнынц ацы дидинджытӕ?

- Ахъазӕм ма семӕ!

**Улӕфты минут:**Къаппа-къоппа – къӕбӕлдзыг,

Къаппа-къоппа – хӕтӕлдзыд,

Къаппа-къоппа дӕлвӕзы,

Къаппа-къоппа уӕлвӕзы.

*(Экраныл бӕлӕсты ныв, хъомылгӕнӕг сабиты ̓ ргом нывмӕ здахы)*

- Нӕ балц дарддӕр хӕццӕ кӕнӕм. Адон та цы сты?

- Бӕлӕстыл та цы фӕзынди? *(сыфтӕртӕ)*

- Цыхуызӕн сты бӕлӕсты сыфтӕртӕ? *(кӕрдӕгхуыз)*

- Мӕнӕ ма ацы бӕласы сыфтӕм ӕркӕсут, цы ӕнахуыр сты.

*(Сабиты бахуыдта стъолыл цы бӕласы ныв ис, уымӕ)*

- Гыццыл кӕлмӕрзӕнты хуызӕн не сты? Фӕнды уӕ семӕ дӕр ахъазын? Уӕдӕ райсут фӕйнӕ сыфы.

- Ныртӕккӕ мах кӕндзыстӕм дымгӕ. Тыхджын дымгӕ ӕмӕ лӕмӕгъ дымгӕ.

- Куыд кӕндзыстӕм тыхджын дымгӕ? *(сыфтыл тынг футтытӕ кӕндзыстӕм)*

- Куыд кӕндзыстӕм лӕмӕгъ дымгӕ? *(сыфтыл сабыргай ныффу кӕндзыстӕм)*

- Кӕнӕм тыхджын дымгӕ!

- Ныр та кӕнӕм лӕмӕгъ дымгӕ!

- Тынг хорз! Бӕласӕн йӕ сыфтӕ фӕстӕмӕ раттӕм ӕмӕ цӕуӕм дарддӕр.

- Ӕрбадут-ма бандӕттыл ӕмӕ уӕ цӕстытӕ бацъынд кӕнут.

*(Райхъуыст цъиуты зарын)*

- Цы хъусут, уый ма зӕгъут. *(цъиутӕ зарынц)*

- О, раст стут! Уалдзӕджы нӕм хъарм бӕстӕй ӕрбаздӕхынц нӕ базырджын хӕлӕрттӕ.

- Цавӕр цъиутӕ ӕрбатӕхынц уалдзӕджы? *(сауцъиутӕ, зӕрватыччытӕ)*

- Иттӕг раст! Ӕмӕ сымах зонут зӕрватыкк куыд зары, уый?

- Зӕрватыкк зары: «Цъывви-цъывви!»

- Азарӕм-ма иумӕ: «Цъывви-цъывви!» *(2-3 хатты)*

- Ныртӕккӕ мах фестдзыстӕм зӕрватыччытӕ, зардзыстӕм ӕмӕ тӕхдзыстӕм цъиуты хуызӕн.

*(Сабитӕ хъомылгӕнӕгимӕ «тӕхынц» ӕмӕ зӕрватыккы зарӕг кӕнынц)*

- Ныр та мӕ фӕстӕ дзурут: ***Цъывви-цъывви, цъиу, цъиу, цъиу! –***

***Бӕласӕй ныззарыд цъиу!*** *(2-3 хатты)*

- Тынг хорз арӕхсут зарынмӕ! Фӕлӕ ма уӕ алыварс акӕсут, куыд рухс у бӕстӕ! Цӕмӕй у афтӕ рухс? *(хурӕй)*

- Раст! Уалдзыгон хур бӕстӕ рухс ӕмӕ хъарм кӕны.

*(Экраныл фӕзынд хуры ныв)*

- Зӕгъут-ма, хур цавӕр у? *(хъарм, тӕвд…)*

- Йӕ конд та цавӕр у? *(тымбыл)*

- Йӕ хуыз та? *(бур)*

- Цӕмӕй ма нӕм ноджы рухсдӕр ӕмӕ хъармдӕр уа, уый тыххӕй мах скӕндзыстӕм нӕхи хуртӕ.

- Мӕнӕ уӕ разы цы фигурӕтӕ ис, уыдонӕй равзарут, хуры ̛ нгӕс сӕ кӕцытӕ сты, уыдон.

*(Сабитӕ архайынц)*

- Ныр та сӕ мӕнӕ змисджын стъӕлттыл сӕвӕрут, сӕ алывӕрстӕ сын уе ̓ нгуылдзтӕй сныв кӕнут.

- Тынг хорз! Фӕлӕ нӕ хуртӕн цыдӕр нӕ фаг кӕны. Цымӕ, цы уа? *(тынтӕ)*

- Иттӕг раст! Уӕдӕ сын тынтӕ дӕр сныв кӕнӕм!

*(Сабитӕ архайынц)*

- Тынг рӕсугъд уын рауадысты! Ныр нӕ алыварс ноджы рухсдӕр ӕмӕ хъармдӕр фӕци.

- Фӕлӕ нын рӕстӕг ӕрхӕццӕ фӕстӕмӕ рӕвдауӕндонмӕ цӕуын. Райсут уӕ тымбылӕгтӕ ӕмӕ фӕтӕхӕм нӕхимӕ.

*(Музыкӕмӕ гӕсгӕ сабитӕ кӕрӕдзи фӕдыл зылды цӕуынц)*

- Мӕнӕ та нӕ къорды уатыл сӕмбӕлдыстӕм.

- Зӕгъут-ма мын, кӕм уыдыстӕм?

- Цы федтам хъӕды?

- Уӕ зӕрдӕмӕ тынгдӕр цы фӕцыд?

- Мӕнӕн дӕр нӕ балц тынг фӕцыд мӕ зӕрдӕмӕ, сымах уе ̛ ппӕт иттӕг хорз архайдтат.

- Ныр та уал кӕрӕдзийӕн зӕгъӕм «Хӕрзбон!»

- Нӕ иннӕ фембӕлдмӕ!